-Der er både adaptiv fartpilot og varme i rattet. Brian Jensen er Nissan-forhandler i Aabybro og Fjerritslev, og han fortæller gerne om alle de fortræffeligheder, en Nissan Qashqai har. Forhandleren har bare det problem, at der lige nu er fire til seks måneders ventetid på bilen. -	Der skal bruges en del microchips i den her bil, og det er et problem, siger Brian Jensen. Nye biler skal bruge microchips og dem er der mangel på. Den mangel kan nu blive forlænget på grund af krigen i Ukraine, vurderer Lasse Christiansen, der underviser i fremstillingsprocesser og forsyningskæder på UCN. Ukraine er verdens største eksportør af neongas, som man bruger til den laser, der producerer microchips. Hvis produktionen af neongas i Ukraine går i stå, får det konsekvenser i hele verden. Bilindustrien kan også blive ramt af mangel på metallet palladium, som findes i jorden i Ukraine og Rusland, og som bliver brugt i katalysatorer i biler. Laver beredskabsplan På marmeladefabrikken Fynbo Foods laver direktør Richard Fynbo nu beredskabsplaner han aldrig havde troet, han skulle lave. Fynbo Foods  og andre virksomheder i Nordjylland forbereder sig på, hvad man kan gøre, hvis der bliver lukket for naturgas fra Rusland. Virksomhederne er helt afhængige af gas til både produktion og opvarmning. -	De fleste virksomheder har måske en sårbarhedsanalyse og en beredskabsplan i forhold til cyberangreb. Men det er nok de færreste virksomheder, der har en beredskabsplan, hvis der bliver knaphed på gas, siger Richard Fynbo, der også er formand for Dansk Industri i Nordjylland. Mangel på gas vil være alvorlig udfordring Rusland dækker omkring 40 procent af gasforbruget i Europa, og Danmark er nettoimportør af naturgas. Hvis krigen i Ukraine betyder, at der bliver lukket for gas fra Rusland, vil der mangle gas i Danmark, og så skal gassen rationeres. Dansk Industri forventer, at det vil betyde, at husstande, der skal opvarmes, vil blive prioriteret over virksomheder. Richard Fynbo sukker ved tanken om, at nordjyske virksomheder knap nok er kommet ud af coronakrisen, før de står med nye udfordringer. Samtidig understreger han, at han bakker op om de sanktioner, der bliver indført overfor Rusland – også selvom det må koste danske virksomheder på bundlinjen. Lasse Christiansen siger, at neongas godt kan produceres andre steder end i Ukraine. -	Den fabrik, der har lavet neon, ligger i Ukraine, og en anden ligger i Rusland. Man kan godt lave det andre steder, men det tager bare tid at skrue op for produktionen, slutter Lasse Christiansen.

Referat:
Mange nordjyske virksomheder frygter for, hvad krigen i Ukraine kommer til at betyde for dem. Ukraine og Rusland er nemlig storproducenter af flere råmaterialer, som der kan blive mangel på.